b"\n_START_ARTICLE_\nAsbestas\n_START_SECTION_\nAsbesto kenksmingumas\n_START_PARAGRAPH_\nKol asbesto turintys statiniai, konstrukcijos ar gaminiai nelie\xc4\x8diami, \xc5\xa1i med\xc5\xbeiaga didesnio pavojaus nekelia. Jis atsiranda tuos statinius, konstrukcijas ir gaminius lau\xc5\xbeant, ardant ar apdorojant, kai aplinkoje pasklinda labai smulkios, akimi nematomos skaidulos. \xc5\xbdmogui \xc4\xafkvepiant asbesto skaidulas, jos lyg adat\xc4\x97l\xc4\x97s susminga \xc4\xaf kv\xc4\x97pavimo tak\xc5\xb3 audin\xc4\xaf, tapdamos \xc4\xafvairi\xc5\xb3 nepagydom\xc5\xb3 v\xc4\x97\xc5\xbeini\xc5\xb3 susirgim\xc5\xb3 bei asbestoz\xc4\x97s prie\xc5\xbeastimi. Asbestas rizik\xc4\x85 susirgti plau\xc4\x8di\xc5\xb3 v\xc4\x97\xc5\xbeiu padidina apie 5 kartus. D\xc4\x97l asbesto poveikio per metus Europos \xc5\xa1alyse apytiksliai u\xc5\xberegistruojama apie 20 000 mir\xc4\x8di\xc5\xb3 nuo plau\xc4\x8di\xc5\xb3 v\xc4\x97\xc5\xbeio. Da\xc5\xbeniausiai kenksmingas asbesto poveikis pasirei\xc5\xa1kia po 20\xe2\x80\x9330 met\xc5\xb3._NEWLINE_Pagal kenksmingum\xc4\x85 asbestas prilyginamas arsenui ir gyvsidabriui._NEWLINE_1976\xc2\xa0m. asbestas \xc4\xafra\xc5\xa1ytas \xc4\xaf Tarptautinio v\xc4\x97\xc5\xbeio tyrimo centro kancerogenini\xc5\xb3 veiksni\xc5\xb3 s\xc4\x85ra\xc5\xa1\xc4\x85 kaip kenksminga, v\xc4\x97\xc5\xbe\xc4\xaf sukelianti med\xc5\xbeiaga. Teis\xc4\x97s aktais nuo 2005\xc2\xa0m. sausio 1 d. Lietuvoje, kaip ir visose Europos S\xc4\x85jungos \xc5\xa1alyse, naudoti asbest\xc4\x85 ir kitus jo turin\xc4\x8dius gaminius yra u\xc5\xbedrausta. Ta\xc4\x8diau s\xc4\x85lyt\xc4\xaf su asbestu ar jo turin\xc4\x8diais gaminiais vis dar turi gana daug \xc5\xbemoni\xc5\xb3._NEWLINE_Apie su asbestu susijusi\xc4\x85 veikl\xc4\x85 darbdavys privalo prane\xc5\xa1ti Valstybinei darbo inspekcijai. Dirbantieji su asbestu ar jo turin\xc4\x8diais gaminiais turi b\xc5\xabti maksimaliai saugomi nuo jo poveikio atitinkamai pasirengiant darbui, j\xc4\xaf organizuojant ir v\xc4\x97liau sutvarkant darbo viet\xc4\x85, specialiai mokomi, apr\xc5\xabpinami asmenin\xc4\x97mis apsaugin\xc4\x97mis priemon\xc4\x97mis, darbdavys juos turi b\xc5\xabtinai informuoti apie galim\xc4\x85 pavoj\xc5\xb3 sveikatai, kur\xc4\xaf sukelia darbas su asbestu.\n_START_SECTION_\nEtimologija\n_START_PARAGRAPH_\n\xc5\xbdodis kil\xc4\x99s i\xc5\xa1 lot. asbestos, o \xc5\xa1is kil\xc4\x99s i\xc5\xa1 gr. asbestos ('negesintas': a- 'ne' + sbestos 'gesintas'); sbestos (veiksma\xc5\xbeodinis b\xc5\xabdvardis) sudarytas i\xc5\xa1 sbennynai 'gesinti, mal\xc5\xa1inti', kurio bendrakilmiais \xc5\xbeod\xc5\xbeiais laikomi liet. gesti, skr. jasate 'i\xc5\xa1sekti', got. qistjan 'sunaikinti', visi i\xc5\xa1 indoeur. *gwes/sgwes._NEWLINE_Plinijus lotyni\xc5\xa1ku \xc5\xbeod\xc5\xbeiu neteisingai pavadino nedeg\xc5\xb3 mineral\xc4\x85, i\xc5\xa1 kurio galima austi. Angl\xc5\xb3 kalboje \xc5\xbeodis prad\xc5\xbeioje buvo siejamas su negesint\xc5\xb3 kalki\xc5\xb3 gesinimu."